Drie sterf, 7 beseer in gru-botsing op N4Foto: Netcare 911 Drie mense is dood en sewe beseer toe twee voertuie Sondag op die N4 naby Mbombela (Nelspruit) in Mpumalanga gebots het. Chris Botha, woordvoerder van Netcare 911, het gesê die botsing het omstreeks 11:40 naby Schoemanskloof gebeur. Volgens Botha het ŉ bestuurder in die reën by ŉ afdraande beheer oor sy voertuig verloor en met ŉ motor wat van voor gekom het, gebots. By paramedici se aankoms op die toneel het wrakstukke verspreid oor die toneel gelê en die voertuigwrakke het op die ryvlak gestaan. “Die impak van die botsing was só erg dat die agtersitplek van die eerste voertuig saam met drie vroue uit die voertuig geslinger is,” het Botha gesê. Twee van dié vroue was in ŉ kritieke toestand en die derde ernstig beseer. Botha het gesê nog drie vroue in die eerste motor is op slag dood. Hulle was in die wrak van die voertuig vasgekeer. Vier vroue wat in die tweede motor was, het ook almal ernstige beserings opgedoen. “Paramedici het onverpoosd gewerk om die beseerdes op die toneel te stabiliseer voordat hulle na verskillende hospitale gehaas is,” het Botha gesê. Die polisie ondersoek die ongeluk.